Sydsjællands- og Lolland-Falsters Politi har sigtet en 58-årig mand, der den 7. september angiveligt spyttede ned på nogle flygtninge fra en motorvejsbro ved Rødby.

Manden er nu sigtet for overtrædelse af rascismeparagraffen og voldsparagraffen, oplyser politiinspektør Kim Kliver. Manden nægter sig skyldig.

- Der er kommet en anmeldelse på baggrund af de billeder, der blev lagt ud. Vi har afhørt folk, der stod omkring og fundet, at der er grundlag for en sigtelse, fortæller Kim Kliver til DR Nyheder.

Læs også : Tre falske flygtninge-historier der gik viralt

Det var Dagbladet Information, der bragte billedet, hvor den midaldrende mand skulle have spyttet fra broen. Efterfølgende udtalte manden, at han bare stod og kiggede ned på flygtningene.

Det var en sag, der udløste stor debat og mange reaktioner på de sociale medier.

Det er en usædvanlig sag, erkender Kim Kliver.

- Det er ikke normalt, vi går ud med sigtelser, men det er en sag med stor bevågenhed, og der har været en fejlagtig opfattelse af, at politiet ikke gøre noget ved sagen, lyder det fra Kim Kliver.

Politiet forventer at have afsluttet efterforskningen om 14 dage.